Bačík, Branislav, predseda Výkonného výboru Fondu národného majetku SR (2014-09-17):
Ďakujem pekne za slovo, pani podpredsedníčka Národnej rady Slovenskej republiky. Vážené panie poslankyne, vážení páni poslanci, v zmysle ustanovenia § 34 zákona č. 92/1991 Zb. o podmienkach prevodu majetku štátu na iné osoby v znení neskorších právnych predpisov je Fond národného majetku Slovenskej republiky povinný predložiť návrh Výročnej správy o činnosti fondu za rok 2013 na schválenie Národnej rade Slovenskej republiky. Výročná správa za rok 2013 vo svojej úvodnej časti prezentuje postavenie fondu, jeho pôsobnosť, orgány fondu a jeho štruktúru. Jadrom správy sú aktivity fondu, ktoré boli z hľadiska prípravy a realizácie predpisov ovplyvnené programovým vyhlásením vlády Slovenskej republiky, na základe ktorého vláda uložila ministrovi hospodárstva Slovenskej republiky nepokračovať v prebiehajúcom procese privatizácie. Na spomínané programové vyhlásenie vlády, konkrétne na časť trvalo udržateľný hospodársky rozvoj, v ktorej sa vláda zaviazala zvyšovať rentabilitu štátnych aktív a skvalitňovať podnikateľskú funkciu štátu, nadviazalo uznesenie vlády, ktorým vláda Slovenskej republiky vzala na vedomie informáciu o možnostiach a podmienkach naloženia s majetkovými účasťami Slovenskej republiky zastúpenej Ministerstvom hospodárstva Slovenskej republiky a Fondom národného majetku Slovenskej republiky na podnikaní spoločnosti Slovak Telekom. V tejto súvislosti Ministerstvo hospodárstva a Fond národného majetku iniciovali a viedli rokovania s majoritným akcionárom tejto spoločnosti, to je so spoločnosťou Deutsche Telekom a vyústením týchto aktivít bolo uzatvorenie dohody o spolupráci o spoločnom postupe medzi ministerstvom hospodárstva a fondom národného majetku, ako i podpísanie memoranda o porozumení medzi spoluakcionármi a následne výber finančného poradcu, ktorý ma za úlohu sprostredkovať predaj Slovak Telekomu. S Ministerstvom hospodárstva Slovenskej republiky fond spolupracoval aj na spracovaní informácie a spôsobe reorganizácie skupiny spoločnosti Slovenský plynárenský priemysel v zmysle uznesenia vlády č. 694 z 12. 12. 2012. Fond a ministerstvo vyrokovali rámcovú zmluvu o predaji, o kúpe akcií medzi spoločnosťou Energetický a průmyslový holding, fondom a ministerstvom hospodárstva, ktorej cieľom je, okrem iného, dosiahnuť stav, kedy fond bude jediným vlastníkom akcií Slovenského plynárenského priemyslu, akciová spoločnosť. Rámcová zmluva bola uzatvorená dňa 19. decembra 2013, to znamená, že celý proces tejto reorganizácie sa uskutočnil dňa 25. júna 2014, kde sa na základe zápisu v centrálnom depozitári cenných papierov stal Fond národného majetku stopercentným vlastníkom spoločnosti Slovenský plynárenský priemysel. Okrem uvedeného fond počas roku 2013 pokračoval aj v ďalších aktivitách, ktoré mu vyplývajú zo zákona o privatizácii. To znamená, že vykonával akcionárske práva, kde aktívne pristupoval k príprave riadnych, ako aj mimoriadnych valných zhromaždení za účelom prijatia rozhodnutí o výplate dividend zo zisku dosiahnutého spoločnosťami s majetkovou účasťou fondu. Tieto príjmy fondu dosiahli v roku 2013 objem 452 mil. eur a v súlade s rozhodnutím vlády boli prevedené na účet štátnych finančných aktív. Ďalej vykonával činnosti spojené s realizáciou bezodplatných prevodov cenných papierov od fyzických osôb na fond. V roku 2013 sa do tohto projektu zapojilo cca 100-tisíc občanov. Na špeciálny majetkový účet fondu vedený v centrálnom depozitári cenných papierov bolo v sledovanom období prevedených 791 kusov emisií cenných papierov rôzneho druhu. Ďalej fond zabezpečoval vyplácanie dlhopisov fondu a v neposlednom rade obhajoval záujmy fondu v 95 aktívnych aj pasívnych súdnych sporoch, s finančným odhadom cca 48 mil. eur v aktívnych súdnych sporoch a cca 468 mil. eur v pasívnych súdnych sporoch. Okrem uvedeného fond naďalej zabezpečoval činnosti ohľadom monitorovania pohľadávok, záväzkov a povinností vyplývajúcich zo zmlúv o predaji majetku, respektíve akcií a nájomných zmlúv, ako aj činností týkajúcich sa vymáhania pohľadávok. V súlade s príslušnou legislatívou realizoval bezodplatné prevody akcií na obyvateľov v zmysle rozhodnutia vlády Slovenskej republiky. Vážené pani poslankyne, vážení páni poslanci, okrem toho, že fond si plní úlohy, ktoré mu vyplývajú zo zákona, tak ako som uviedol vo svojej správe, ale i okrem toho, že mu vláda ukladá úlohy, v neposlednom rade fond v roku 2013 pokračoval aj v aktivitách smerujúcich k jeho ukončeniu. V zmysle programového vyhlásenia vlády sa v tejto oblasti tieto aktivity zamerali na prípravu a na odovzdanie všetkých registratívnych záznamov, prioritne 1 791 privatizačných projektov na nástupnícku organizáciu, prípadne zabezpečenie jej odovzdania do trvalej úschovy Slovenského národného archívu. Za týmto účelom fond pripravil projekt elektronickej archivácie privatizačných projektov a k nim prislúchajúcej dokumentácie. Taktiež v spolupráci s poradcom fond začal s prípravou kvalifikovaných právnych, organizačných a ekonomických analýz, u ktorých sa kladie dôraz predovšetkým na vhodnosť postupu pri útlme činnosti fondu tak, aby sa zamedzilo akémukoľvek riziku či pochybnostiam v súvislosti s aplikáciou platných právnych noriem a tvorbe novej legislatívy vo vzťahu k problematike nakladania so štátnymi aktívami. Vážené panie poslankyne, vážení páni poslanci, uvedený materiál schválil výkonný výbor fondu a dozorná rada fondu dňa 24. apríla 2014 a vláda svojím uznesením č. 255 zo dňa 28. mája 2014 ho odporučila predložiť na rokovanie Národnej rade Slovenskej republiky. Uvedený materiál nemá vplyv na rozpočet verejnej správy, na podnikateľské prostredie, informatizáciu spoločnosti a nemá ani žiadne iné sociálne vplyvy. Pani podpredsedníčka Národnej rady, ďakujem pekne, toľko na úvod k výročnej správe fondu.